CELEX: C2004/094/158
Language: el
Date: 2004-04-17 00:00:00
Title: Προσφυγή των Yves Franchet και Daniel Byk κατά της Επιτροπής των Ευρωπαϊκών Κοινοτήτων που ασκήθηκε στις 19 Φεβρουαρίου 2004

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/63
            
         Προσφυγή των Yves Franchet και Daniel Byk κατά της Επιτροπής των Ευρωπαϊκών Κοινοτήτων που ασκήθηκε στις 19 Φεβρουαρίου 2004
   (Υπόθεση T-70/04)
   (2004/C 94/158)
   Γλώσσα της διαδικασίας: η γαλλική
   Οι Yves Franchet και Daniel Byk, κάτοικοι Λουξεμβούργου, εκπροσωπούμενοι από τον Georges Vandersanden και την Laure Levi, δικηγόρους, με τόπο επιδόσεων στο Λουξεμβούργο, άσκησαν στις 19 Φεβρουαρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει τη σιωπηρή απόφαση της Ευρωπαϊκής Επιτροπής με την οποία απορρίφθηκε αίτηση προσβάσεως των προσφευγόντων στα διάφορα έγγραφα που κατέχει το κοινοτικό αυτό όργανο, καθώς και την απόφαση της Επιτροπής της 19ης Δεκεμβρίου 2003, με την οποία απορρίφθηκε η επιβεβαιωτική αίτηση που υπέβαλαν οι προσφεύγοντες στις 2 Δεκεμβρίου 2003·
            
         
               —
            
            
               να καταδικάσει την καθής στο σύνολο των δικαστικών εξόδων.
            
         Ισχυρισμοί και κύρια επιχειρήματα:
   Οι προσφεύγοντες αντιτάσσονται στην άρνηση της καθής να τους επιτρέψει την πρόσβαση σε ορισμένα έγγραφα σχετικά με τον φάκελο EUROSTAT. Πρόκειται, ειδικότερα, για την τελική έκθεση της Υπηρεσίας Εσωτερικού Ελέγχου (SAI) και των παραρτημάτων της εκθέσεως της SAI της 7ης Ιουλίου 2003.
   Η καθής βάσισε την απορριπτική της απόφαση στην εξαίρεση που προβλέπει το άρθρο 4, παράγραφος 2, τρίτη περίπτωση, του κανονισμού (ΕΚ) 1049/2001, του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (1), δηλαδή την προστασία των στόχων των δραστηριοτήτων επιθεωρήσεως, έρευνας και ελέγχων.
   Προς στήριξη των αιτημάτων τους, οι προσφεύγοντες προβάλλουν:
   
               —
            
            
               παράβαση των άρθρων 2 και 4 του προαναφερθέντος κανονισμού, του θεμελιώδους δικαιώματος στα έγγραφα και παραβίαση της αρχής της αναλογικότητας·
            
         
               —
            
            
               ύπαρξη προφανούς σφάλματος εκτιμήσεως·
            
         
               —
            
            
               παράβαση του καθήκοντος αιτιολογίας.
            
         Θεωρούν συναφώς ότι η καθής:
   
               —
            
            
               προσδίδει, με την προσβαλλόμενη απόφαση, διασταλτικό περιεχόμενο στις παρεκκλίσεις που επικαλείται·
            
         
               —
            
            
               προέβη προφανώς σε κακή εκτίμηση των στοιχείων της υποθέσεως·
            
         
               —
            
            
               παρέλειψε να εκτιμήσει in concreto τις αιτήσεις προσβάσεως, ενόψει των ιδίων στοιχείων των εγγράφων σε σχέση με τις επικαλούμενες παρεκκλίσεις, ακόμη και αν υποτεθεί ότι αυτές υπάρχουν. Εξάλλου, η Επιτροπή δεν έδωσε τους λόγους για τους οποίους δεν μπορούσε να γίνει μερική κοινοποίηση των εγγράφων·
            
         
               —
            
            
               παρέλειψε να σταθμίσει τα διακυβευόμενα συμφέροντα.
            
         
      (1)  EE L 145, της 31ης Μαΐου 2001, σ. 43.